Alt for meget affald ligger og flyder i grøftekanter og vejrabatter. Helt præcist 129 tons alene i Nordjylland hvert år. Det vil Vejdirektoratet nu forsøge at lave om på. Med en simpel ’tak’ forsøger Vejdirektoratet, at få bilisterne til at tænke over deres adfærd. - Det kan vi gøre bedre. Jeg er overbevist om, at Vejdirektoratets kampagne har været med til at gøre bilister bevidste om, at cigaretskod, madpapir og kaffekopper altså ikke forsvinder af sig selv, når det ryger ud af sideruden. Det er derimod Vejdirektoratets vejmænd, der sørger for, at vejkanten ikke er fyldt med skrald til skade for natur og dyr. Jeg håber, vi fremover vil opleve, at mere affald ender i skraldespanden og ikke i naturen, siger transportminister Benny Engelbrecht (S). Ifølge vejmandsassistent Jan Nielsen fra NCC, som varetager affaldsopsamlingen i Nordjylland, er affaldet både til gene for trafikanterne og trafiksikkerheden. - Affaldet bliver ofte smidt på tilkørselsramper, hvor vi finder dåser og fastfoodemballage, som bilisterne kyler ud ad vinduet, når de er færdige med at spise i bilen – eller på rastepladserne, hvor vi hver uge kan opsamle mellem 50 og 100 cigaretskod få meter fra skraldespandene. Men vi er også tit ude og fjerne større genstande på vejene, som særligt håndværkerne ikke har fået spændt ordentlig fast på traileren. Det kan være plastik, flamingoplader eller murespande, der blæser af – og som jo ikke kun sviner, men også er til fare for trafikanterne, siger Jan Nielsen. Det er dog ikke kun i Nordjylland, at bilisterne har for vane at rulle bilvinduet ned og dumpe deres affald i vejkanten. Hvert år opsamler Vejdirektoratet omkring 700 tons affald langs de danske statsveje og rastepladser. En opgave der årligt koster samfundet mere end 11 millioner kroner. - Mængden af affald, vi opsamler, har ligget på nogenlunde samme niveau de seneste fem år, og det står særligt slemt til i nærheden af de større byer, hvor trafikintensiteten er højere. Det koster mange penge i renhold – penge der kunne bruges på noget andet, hvis vi alle blev lidt bedre til at rydde op efter os selv, siger Michael Ebbesen, som er områdechef for drift og vedligeholdelse i Vejdirektoratet. For at komme problemet til livs har Vejdirektoratet siden januar kørt en kampagne under sloganet ’Tak for ingenting … i vejkanten’. En kampagne der skal få danskerne til at tænke over deres adfærd. - Kampagnen rummer et vigtigt budskab, som vi helt sikkert kommer til at gentage i de kommende år. For vi skal have nedbragt affaldet i vejkanterne, både for trafikanternes, samfundets og miljøets skyld, siger Michael Ebbesen. Det henkastede affald er desuden til stor belastning for miljø, dyr- og planteliv. For eksempel er cigaretskod den type affald, der smides allermest af, og ét cigaretskod er op til fem år om at blive nedbrudt i naturen.

Referat:
Alt for meget affald ender i vejkanterne rundt om i naturen, og langs de store nordjyske veje bliver mængden af opsamlet affald målt i tons – mange tons.